Document ID: 32012R1232

UREDBA SVETA (EU) št. 1232/2012
z dne 17. decembra 2012
o spremembi Uredbe (EU) št. 1344/2011 o opustitvi avtonomnih dajatev skupne carinske tarife za določene kmetijske, ribiške in industrijske proizvode
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 31 Pogodbe,
ob upoštevanju predloga Evropske komisije,
ob upoštevanju naslednjega:
(1)
V interesu Unije je, da se povsem opustijo avtonomne dajatve skupne carinske tarife za nekatere nove proizvode, ki trenutno niso navedeni v Prilogi k Uredbi Sveta (EU) št. 1344/2011 (1).
(2)
Ohranjanje opustitev avtonomnih dajatev skupne carinske tarife za 39 proizvodov, ki so trenutno navedeni v Prilogi k Uredbi (EU) št. 1344/2011, ni več v interesu Unije. Skladno s tem bi bilo treba navedene proizvode črtati.
(3)
V Prilogi k Uredbi (EU) št. 1344/2011 je treba spremeniti opise proizvodov 56 opustitev, da bi upoštevali tehnični razvoj proizvodov in gospodarska gibanja na trgu ter jezikovne prilagoditve. Poleg tega bi bilo treba spremeniti oznaki TARIC štirih proizvodov. Nadalje je za tri proizvode potrebna dvojna razvrstitev, za dva proizvoda pa večkratna razvrstitev ni več potrebna.
(4)
Navedene opustitve, za katere so potrebne tehnične spremembe, bi bilo treba črtati s seznama opustitev iz Priloge k Uredbi (EU) št. 1344/2011 in jih ponovno vstaviti na navedeni seznam z novimi opisi proizvodov ali novimi oznakami KN ali TARIC.
(5)
Komisija je pregledala številne proizvode v skladu s členom 2(2) in (3) Uredbe (EU) št. 1344/2011. V interesu Unije je, da se določi nov obvezen pregled za te proizvode. Pregledane opustitve bi bilo zato treba črtati s seznama opustitev iz Priloge k Uredbi (EU) št. 1344/2011 in jih ponovno vstaviti na navedeni seznam z novimi roki za obvezni pregled.
(6)
Glede na njihov začasen značaj bi bilo treba opustitve iz Priloge I k tej uredbi sistematično pregledovati, in sicer pet let po njihovem začetku uporabe ali obnovitvi. Poleg tega bi morala biti odprava določenih opustitev zagotovljena kadar koli, in sicer na podlagi predloga Komisije na podlagi pregleda, izvedenega na pobudo Komisije ali na zahtevo ene ali več držav članic, kadar ohranjanje opustitev ni več v interesu Unije, ali zaradi tehničnega razvoja proizvodov, spremenjenih okoliščin ali gospodarskih gibanj na trgu.
(7)
Ker morajo opustitve iz te uredbe začeti učinkovati od 1. januarja 2013, bi se morala ta uredba uporabljati od istega dne in bi morala začeti veljati takoj po objavi v Uradnem listu Evropske unije -
SPREJEL NASLEDNJO UREDBO:
Člen 1
Priloga k Uredbi (EU) št. 1344/2011 se spremeni:
1.
vstavijo se vrstice za proizvode iz Priloge I k tej uredbi;
2.
črtajo se vrstice za proizvode, katerih oznake KN in TARIC so navedene v Prilogi II k tej uredbi.
Člen 2
Ta uredba začne veljati na dan objave v Uradnem listu Evropske unije.
Uporablja se od 1. januarja 2013.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. decembra 2012

Labels: 3
15
1
6